周天益由福僑劍水災毀室輒奉小詩勸緣
作者：劉克莊
朝代：宋

paragraphs: 水患被東南，陵谷倏變易。
朝猶萬家聚，夕爲一沙磧。
非惟齊民災，亦是詩人厄。
鸛鳴魯望田，蛙跳周顒宅。
稚子衣露骭，處士泥沒膝。
厨人需米鹽，匠氏索材甓。
先當繕井竈，次議補籬壁。
自古托天公，詎肯怨河伯。
後村空勸緣，詩不一錢直。
莫愁草堂貲，必得檀越力。